जाहिर है, गलत अंग्रेजी उच्चारण के अलावा शब्दों का ज्ञान न होने की वजह से भी गलतियां सामने आती हैं। ऐसा नहीं है कि केवल अंग्रेजी में ही यह समस्या है। सभी भाषाओं में गलतियां नजर आती हैं। उर्दू बोलने के शौक में लोग कई शब्दों में फर्क नहीं करते हैं और महज एक नुक्ते की वजह से उसका अर्थ कुछ और निकल जा सकता है। हिंदी में भी लोग वर्तनी की गलतियां तो करते ही हैं, बोलचाल में भी अक्सर कह देते हैं कि आजकल मैं और मेरी पत्नी अकेली ही है। जब आप दो हैं, फिर अकेले कैसे हैं! ऐसे प्रयोग गलतियों में कम और स्थानीय प्रभाव में ज्यादा होते हैं। बिहार के लोग बिहारी प्रभाव में, उत्तर प्रदेश के लोग ब्रज के प्रभाव में और मध्यप्रदेश के लोग मालवी और बुंदेलखंडी प्रभाव में हिंदी लिखते और बोलते हैं। मराठी भाषी, खासकर पुणे के लोग भी शिकायत करते हैं कि उनकी भाषा की शुद्धता प्रभावित हो रही है।